Konstitutsiya va saylov qonunchiligiga o‘zgartish kiritiladi. Nimalar o‘zgaradi?

Oliy Majlis Qonunchilik palatasi saylov qonunchiligiga o‘zgartish va qo‘shimchalar kiritishga oid qonun loyihasini e'lon qildi.
Loyiha quyi palataning 25 yanvar kungi yig‘ilishida birinchi o‘qishda ko‘rib chiqilgan.
O‘zgarishlarga asosan, saylovlar va referendumlar dekabrdan oktabr oyiga ko‘chirilishi kutilmoqda.
Rasmiy relizda izohlanishicha, hozirda prezidentlik va deputatlikka saylovlar ularning konstitutsiyaviy vakolat muddati tugaydigan yilda, dekabr oyi uchinchi o‘n kunligining birinchi yakshanbasida o‘tkaziladi.
«Bu esa saylovlardan keyingi siyosiy tadbirlarni o‘tkazish, jumladan, Davlat dasturini qabul qilish va boshqa islohotlarning kechiktirilishiga sabab bo‘ladi. Shu bois, qonun loyihasiga ko‘ra, saylovlarni oktabr oyi uchinchi o‘n kunligining birinchi yakshanbasida o‘tkazish taklif etilmoqda», – deyiladi rasmiy axborotda.
Ta'kidlanishicha, saylovlar oktyabrda o‘tkazilsa, jarayondan keyin «oliy davlat organlarini o‘z vaqtida shakllantirish va muhim siyosiy qarorlarni qabul qilish uchun zamin yaraladi».
Bundan tashqari, qonun loyihasida quyidagilar ham taklif etilmoqda:
Umuman, qonun loyihasi quyidagi to‘rtta hujjatga o‘zgartish va qo‘shimcha kiritadi: Konstitutsiya, Saylov kodeksi, «Referendum yakunlari hamda davlat hokimiyati tashkil etilishining asosiy prinsiplari to‘g‘risida»gi konstitutsiyaviy qonun, «Siyosiy partiyalarni moliyalashtirish to‘g‘risida»gi qonun.
Bu loyiha ham regulation.gov.uz portaliga joylanmadi
Quyi palata qonun loyihasini jamoatchilik muhokamasiga qo‘yganini ma'lum qildi.
Loyiha, Konstitutsiyani o‘zgartishga oid bundan oldingi qonun loyihasi bilan bo‘lgani kabi, NHH loyihalari muhokamasi portali (regulation.gov.uz)ga joylanmagan.
Fuqarolardan qonun bo‘yicha taklif va mulohazalarini demokratkom@parliament.gov.uz pochtasiga yuborish so‘ralmoqda. Bu esa bir fuqaro qoldirgan taklifni boshqa fuqarolar o‘qishiga yo‘l bermaydi.
Rasmiy izohda qonun loyihasi bo‘yicha jamoatchilik muhokamasi 2020 yilning may–iyun oylarida tashkil etilgani aytilgan.